Il-Kunsill qabel dwar il-pożizzjoni ta' negozjar tiegħu dwar l-emendi għar-regoli tal-UE mmirati biex jagħtu spinta lill-investiment f'kapital ta' riskju u intrapriżi soċjali. Fis-16 ta' Diċembru 2016, il-Kumitat tar-Rappreżentanti Permanenti, f'isem il-Kunsill, talab lill-presidenza li jmiss tibda taħditiet mal-Parlament Ewropew, ladarba l-Parlament jilħaq qbil dwar il-pożizzjoni tiegħu. Ir-regolament propost huwa parti mill-pjan tal-UE biex tiżviluppa unjoni tas-swieq kapitali li tiffunzjona b'mod sħiħ, bid-diversifikazzjoni tas-sorsi ta' finanzjament għan-negozji tal-Ewropa u proġetti fit-tul. Huwa marbut ukoll mal-pjan ta' investiment għall-Ewropa. "Jeħtieġ li niżviluppaw possibbiltajiet ġodda biex niffinanzjaw negozji ġodda, SMEs innovattivi u intrapriżi soċjali Ewropej. L-aċċess għall-kapital ta' riskju u għall-kapital tal-intraprenditorija soċjali huwa essenzjali għal dan is-settur tal-ekonomija." Peter Kažimír, ministru għall-finanzi Slovakk u president tal-Kunsill Żewġ tipi ta' fondi Il-proposta għandha l-għan li tagħmel il-fond Ewropew ta' kapital ta' riskju (Euveca) u l-fond ta' intraprenditorija soċjali Ewropew (Eusef) disponibbli lill- maniġers ta' fondi ta' kull daqs. Bl-emendi għar-regolamenti 345/2013 u 346/2013, twessa' l-firxa ta' kumpaniji li fihom jistgħu jinvestu fondi l-Euveca u l-Eusef. Barra minn hekk traħħas u tissimplifika l- kummerċjalizzazzjoni transfruntiera ta' fondi bħal dawn. L-istrutturi tal-fondi Euveca u Eusef inħolqu fl-2013 biex joffru opportunitajiet ġodda għall-ġenerazzjoni ta' kapital lil: kumpaniji innovattivi u li għadhom jibdew; intrapriżi li l-għan tagħhom huwa li jkollhom impatt soċjali pożittiv. Ir-regolamenti 345/2013 u 346/2013 jistabbilixxu r-rekwiżiti għall-maniġers ta' intrapriżi għal investiment kollettiv li jixtiequ jużaw id-denominazzjonijiet Euveca u Eusef għall-kummerċjalizzazzjoni tal-fondi tagħhom. Id-diskrepanza tal-likwidità disponibbiltà tal-finanzjament għall-SMEs hija fattur importanti fit-tkabbir u l-iżvilupp tagħhom, iżda l-banek mhux dejjem jistgħu jappoġġaw il-ħtiġijiet tagħhom għall-finanzjament. Id-diskrepanza tal-likwidità ssemmiet ripetutament bħala ostaklu għat-tkabbir ekonomiku. L-UE qed taqa' wara l-Istati Uniti fir-rigward tas-suq ta' kapital ta' riskju. Skont il-Kummissjoni, kieku s-swieq ta' kapital ta' riskju tal-UE kienu żviluppati daqs fl-Istati Uniti, kienu jkunu disponibbli €90 biljun għall-finanzjament ta' kumpaniji bejn l-2009 u l-2014. Kif maqbul mill-Kunsill, l-emendi ewlenin għar-regolamenti 345/2013 u 346/2013 jinvolvu: maniġers ta' fondi akbar , jiġifieri dawk li għandhom taħt idejhom assi ta' aktar minn €500 miljun, ikunu jistgħu jikkummerċjalizzaw u jimmaniġġaw il-fondi Euveca u Eusef; firxa ta' kumpaniji li jistgħu jinvestu fihom il-fondi Euveca titwessa', u tinkludi kumpaniji mhux elenkati b'massimu ta' 499 impjegat (mid-caps żgħar) u SMEs elenkati fis-swieq tat-tkabbir tal-SMEs. Proċedura Ir-regolament jeħtieġ maġġoranza kwalifikata għall-adozzjoni mill-Kunsill, bi qbil mal-Parlament. (Bażi legali: l-artikolu 114 tat-Trattat dwar il-Funzjonament tal-Unjoni Ewropea). Normalment, ir-regolamenti 345/2013 u 346/2013 kellhom jiġu riveduti fl-2017, iżda l-Kummissjoni ddeċidiet li tmexxi dik ir-reviżjoni għal qabel. Hija identifikat għadd ta' fatturi li qed iżommu lura l-iżvilupp tal-fondi Euveca u Eusef li huma ttrattati fil-proposta tagħha. Pożizzjoni ta' negozjar tal-Kunsill ta' Diċembru 2016 dwar fondi Ewropej ta' kapital ta' riskju